**2025.01.16. Sajtóközlemény**

**Együttműködési megállapodást kötött a Messer a Pécsi Tudományegyetemmel**

Közös cél a hidrogén szakmérnöki oktatás és a hazai hidrogén infrastruktúra gyakorlati fejlesztése

**A Pécsi Tudományegyetem és a Messer hosszútávú, hidrogéntechnológiára vonatkozó együttműködési megállapodást kötött, amelyet Prof. Dr. Miseta Attila János rektor, Decsi István kancellár és Bohner Zsolt, a Messer ügyvezető igazgatója írtak alá. A felek célja, hogy az együttműködést elmélyítsék az oktatásban és kiterjesszék az egyetemen folyó fejlesztési tevékenységekre is.**

Az együttműködési szerződés célja a Pécsi Tudományegyetem (PTE) és az iparigáz szakértő Messer közötti hosszútávú partnerség kialakítása, amely támogatja a felek kutatás-fejlesztéshez, technológia-transzferhez és innovációhoz kapcsolódó tevékenységét. A megállapodás elősegíti az innovatív technológiák minél sikeresebb piacra juttatását és közös tudományos publikációk megjelenését. A két szervezet hosszútávú célja, hogy minőségi, széleskörű ismereteket és gyakorlati megközelítést adó képzéssel biztosítsák a jövő hidrogéntechnológiákban jártas szakembereit, valamint ismeretterjesztést végezzenek a lakosság számára, melyek elengedhetetlen feltételei a magyarországi hidrogéngazdaság fejlődésének.

Az oktatás terén már évek óta tartó együttműködés keretében a Messer szakértője rendszeresen tart előadásokat a PTE Műszaki és Informatikai Karán működő Tüzelőanyag-cella és hidrogéntechnológia szakmérnöki képzésben. 2025-től a Messer vállalja a szakmérnöki képzés „Műveletek hidrogén gázzal” nevű tantárgy oktatását is. Ennek részeként a hallgatók látogatást tehetnek a Messer hidrogénüzemébe, ahol gyakorlati tapasztalatokkal mélyíthetik az előadások során megszerzett elméleti tudásukat. A szakmérnöki képzés gyakorlatorientált jellegét jelentős mértékben támogatja a Messerrel közös oktatási munka.

A PTE Hidrogén Központjában, a Megújuló Energiák Nemzeti Laboratórium projekt keretében folyó szakmai munkát is támogatja a Messer, különös tekintettel a gáztárolási, gázszállítási és hidrogén töltő megoldásokra. Az együttműködés része a PTE-n folyó demonstrációs célú hidrogén infrastruktúra kiépítését megalapozó gazdasági és műszaki modell kidolgozásának támogatása is, amely előrevetíti a jövőben, gyakorlatban is megvalósuló „zöld” infrastruktúra fejlesztési projekteket. *„Szoros kapcsolatban állunk ipari szereplőkkel, egyetemekkel, kutatóintézetekkel, annak érdekében, hogy a teljes értékláncot felölelő kapcsolati hálóval támogassuk a fejlesztői munkát, építsük a szinergiákat. A helyi kompetenciákat kitűnően egészíti ki a Messer, gázipari oldalról”* – mondta Bakk Diána Teodóra, a PTE Hidrogén Központ operatív vezetője.

A Messernek több évtizedes tapasztalata van a hidrogéntechnológiában. „*Zöld hidrogén szakértőként a teljes értékláncot le tudjuk fedni: az elektrolizálók telepítésétől a sűrített hidrogén tárolásán, szállításán át a hidrogén-töltőállomások kulcsrakész átadásáig. Hidrogénstratégiánk fontos eleme ezen túl az ipar szereplőinek edukálása a hidrogénnel kapcsolatban, illetve a hidrogéntechnológiában jártas szakemberek képzése is”* – emelte ki Bohner Zsolt, a Messer ügyvezető igazgatója. A Messer szolgáltatta a hidrogént és a technológiai szakértelmet a 2024 év végén lezárult HUMDA-val közös kísérleti buszprojekt számára is. Ennek keretében egy éven keresztül 2-2 hónapig 6 magyar nagyváros közösségi közlekedésében egy hidrogénnel hajtott busz vett részt. A projekt során a résztvevő városokban megrendezett hidrogén szakmai és pályaorientációs napokon szakértőink szakmai közönség, egyetemi hallgatók és középiskolások előtt is demonstrálták a hidrogén töltőállomások gyakorlati működését.

A Pécsi Tudományegyetem és a Messer közös törekvése, hogy elősegítse a hidrogén, mint energiatárolási megoldás és üzemanyag elterjedését, ezzel hozzájárulva egy fenntarthatóbb jövő megteremtéséhez, a zöld átállás megvalósításához.

**Kapcsolat:**

Messer Hungarogáz Kft.

Lovas Kriszta, marketing és kommunikációs vezető

T: +36 1 435 1121

E-mail: krisztina.lovas@messer.hu

Pécsi Tudományegyetem

Kottász Gergely, sajtókapcsolati koordinátor

T: +36309661257

E-mail: kottasz.gergely@pte.hu

***Képek:***

*Fotó: Csortos Szabolcs/PTE* (kérjük feltüntetni)

*Fotó: Messer*

*Hidrogén közúti szállítása: A Messer rendelkezik hazánkban a legnagyobb hidrogénszállító flottával.*

*A Messer nagynyomású hidrogéntöltő állomása: Több hazai kísérleti projektben is biztosította már a Messer üzemanyagcellás buszok töltését.*

***Messer Hungarogáz Kft****.*

*A globális iparigáz szakértő Messer hazai leányvállalata, a Messer Hungarogáz Kft. Magyarország egyik legnagyobb iparigáz gyártója, ezen belül hidrogéngyártó és forgalmazó vállalata. Piacvezető a nagyipari on-site (helyszíni) gázelőállító üzemek építése és működtetése terén. Nitrogént, szén-dioxidot, oxigént, argont, héliumot, hidrogént és számos további gázterméket szállít a legkülönfélébb ipari ágazatokba, az egészségügybe és kutatás-fejlesztési területekre. Három levegőszétválasztó üzem, négy palacktöltő üzem, egy acetilénüzem, egy laborgázokat előállító üzem, három szén-dioxid hasznosító üzem és két hidrogénüzem alkotja a Messer hazai termelőbázisát.*

*Zöld hidrogén szakértőként a teljes értékláncot le tudja fedni: az elektrolizálók telepítésétől a sűrített hidrogén tárolásán, szállításán át a hidrogén-töltőállomások kulcsrakész átadásáig.*

[*http://www.messer.hu*](http://www.messer.hu)

***Messer világszerte***

*A Messer a világ legnagyobb magánkézben lévő ipari, orvosi és különleges gáz szakértője. A Messer gáztermékeit az ipar, elektronika, környezetvédelem, orvostudomány, élelmiszeripar, hegesztés és vágástechnika, 3D nyomtatás, építőipar, kutatás és a tudomány számos területén használják. Globális szereplőként a Messer fenntartható termékeit és szolgáltatásait Európában, Ázsiában és Amerikában is értékesíti. Több mint 11 500 magasan képzett munkatárssal dolgozik együtt sikeresen a sokszínűség és kölcsönös tisztelet jegyében.*

*A legtöbb ipari folyamatban a gázok ugyanolyan alapvetőek, mint a víz és az elektromos áram, és jelentős szerepet játszanak azok dekarbonizációjában – például a zöld hidrogén és CCUS technológiák segítségével. A Messer a piac egyik legszélesebb gázipari termékportfólióját kínálja, és a legkorszerűbb kompetenciaközpontokban fejleszti és optimalizálja a gázok alkalmazástechnológiáit.
Gyógyszeripari területen a Messer orvosi és gyógyszerészeti gázokat, valamint kulcsrakész megoldásokat szállít. Bizonyította magát a létfontosságú orvosi gázok megbízható szállítójaként is – például járványhelyzetekben.*

*1898-as alapítása óta a vállalatcsoport központja a Frankfurt melletti Bad Sodenben, Németországban működik. 2023-ban a Messer konszolidált forgalma elérte a 4.4 mrd eurót.*[*https://corporate.messergroup.com/*](https://corporate.messergroup.com/)

***Pécsi Tudományegyetem***

*A Pécsi Tudományegyetem Magyarország első egyeteme, és egyik vezető felsőoktatási intézménye, mely a baranyai és a tolnai vármegyeszékhelyen, valamint az ország több városában és az országhatárokon túl is rendelkezik képzési központokkal. Tíz karán tanuló mintegy 24000 – köztük több mint 5000 külföldi – hallgatójával hazánk egyik legnagyobb egyeteme, több mint 10000 munkavállalójával pedig a dél-dunántúli régió legnagyobb munkáltatója. Az intézményt a 21. század legmodernebb technológiáinak művelését, oktatását és kutatását magába foglaló dinamikus fejlődés jellemzi. Több nemzeti laboratórium és a Szentágothai János Kutatóközpont is e patinás intézmény falai közt működik. Sokszínű képzési portfóliója a közneveléstől a doktori képzésig terjed. A PTE-n szerzett diploma érték: az itt végzettek évek óta jobban keresnek az országos átlagnál.*